โชคดีติ่มซำ ร้านติ่มซำชื่อดังคู่คนไทยมานานหลายปี จำได้ว่าตัวผมเองทานร้านนี้มาตั้งแต่สมัยยังเด็กๆ (นานไป?) แล้วก็ไม่ได้ทานมาสักพักนึงแล้ว วันนี้ผมได้เว้าเช่อจากทางวงในมาเลยมีโอกาสที่ผมจะได้กลับมาลองทานที่ร้านนี้ดูอีกครั้งนึงครับ โชคดีติ่มซำมีอยู่หลายสาขาทั่วกรุงเทพ (เพราะทางร้านขายแฟรนชายส์ด้วยครับ) วันนี้ผมมาทานที่สาขาอารีย์ซึ่งเป็นสาขาประจำที่แต่ก่อนผมชอบมาทานอยู่บ่อยๆ จำได้ว่าแต่ก่อนเคยมีบุฟเฟต์ที่สั่งได้แหลกจนร้านอาจจะเลิกขายแบบบุฟเฟต์เพราะผมก็เป็นได้ ฮ่าๆ หลังจากได้ลองทานแล้วผมกลับยังรู้สึกว่าร้านนี้ก็ยังทำได้ดีโดยเฉพาะในส่วนของอาหารทอด แม้ว่าหลายเสียงจะบอกว่ามันไม่อร่อยแล้วก็ตาม

[การเดินทาง]
สาขานี้ตั้งอยู่ในย่านอารีย์ อยู่ติดถนนใหญ่ตรงข้ามกับ La Villa เลยครับ วิธีการเดินทางที่สะดวกที่สุดสามารถใช้บริการรถไฟฟ้า BTS มาลงที่สถานีอารีย์แล้วเดินลงมาจากรถไฟฟ้าจะเจอกับร้านเลยครับ หรือถ้าใครสะดวกขับรถมาก็สามารถมาจอดได้ใน La Villa แล้วเดินข้ามถนนมาได้เลยครับ

[บรรยากาศ/การบริการ]
สาขานี้ร้านใหญ่พอสมควรครับ มีโต๊ะให้บริการอยู่สิบกว่าโต๊ะได้ ผมมาทานช่วงเที่ยงๆลูกค้าก็ไม่เยอะมากเท่าไรครับ ร้านนี้ลูกค้าสามารถออเดอร์ได้สองวิธีนะครับ คือเดินไปเลือกติ่มซำที่วางอยู่ในตู้โชว์หรือไม่ก็สั่งจากเมนูที่พนักงานนำมาเสิร์ฟได้ครับ ผมว่าสั่งจากในตู้ก็ดูน่าสนใจดีนะครับเพราะลูกค้าจะได้เห็นด้วยว่าติ่มซำที่จะเสิร์ฟมาหน้าตาเป็นอย่างไร การบริการของพนักงานวันนี้ผมว่าทำได้ตามมาตรฐานทั่วไปครับ อาหารมาเสิร์ฟเร็วบ้างช้าบ้างแล้วแต่เวลาในการนึ่งให้สุกครับ

[รสชาติอาหาร/ความคุ้มค่า]
รสชาติของติ่มซำทางร้านวันนี้ยังคงพอใช้ได้ครับ บางเมนูก็อร่อยมาก โดยเฉพาะของทอดที่ผมรู้สึกว่าทางร้านยังทำได้โอเคมากๆอยู่ครับ แต่บางเมนูก็ยังไม่ค่อยโดนเท่าไร โดยเฉพาะเมนูติ่มซำ (ซึ่งเป็นเมนูหลักของทางร้าน ฮ่าๆ) ถ้าให้คะแนนโดยรวมวันนี้ผมก็ยังรู้สึกว่าทานได้ ไม่ได้ประทับใจมาก แต่ก็ไม่ได้แย่เกินไปที่จะมาลองนะครับ

ไข่กะทะ (59 บาท) – ไข่กะทะของทางร้านจัดเต็มเรื่องเครื่องมากครับ ทั้งหมูยอ แฮม กุนเชียง แครอท ผัก เติมซีอิ้วนิดหน่อยอร่อยได้เลยครับ (3/5)
ก๋วยเตี๋ยวหลอด (69 บาท) – เมนูนี้เป็นก๋วยเตี๋ยวหลอดไส้หมูและหน่อไม้ครับ รสชาติอร่อยพอใช้ได้ครับ (3/5)
ฮะเก๋า (30 บาท) – รู้สึกได้ถึงกุ้ง แป้งก็อร่อยครับ (4/5)
ขนมจีบกุ้ง (30 บาท) – อร่อยได้มาตรฐานครับ (3/5)
ขนมจีบต้มยำกุ้ง (30 บาท) – รสชาติแปลกๆครับ ต้มยำกุ้งไม่ค่อยเข้ากับการนำมาทานเป็นติ่มซำสักเท่าไร (2/5)
ขนมจีบหมู (30 บาท) - อร่อยได้มาตรฐานครับ (3/5)
ขนมจีบปู (30 บาท) - อร่อยได้มาตรฐานครับ (3/5)
ไข่เยี่ยวม้าแต้มหน้าหมู (30 บาท) – ไข่เยี่ยวม้าแข็งมากไปหน่อย หมูก็ยังรสชาติจืดไปนิดครับ (2/5)
เห็ดหอมแต้มหน้าหมู (25 บาท) – เห็ดหอมแข็งอีกเช่นกันครับ หมูก็รสชาติเดียวกับไข่เยี่ยวม้าเลยครับ (2/5)
แซลมอนแต้มหน้าหมู (30 บาท) – เมนูนี้แย่ที่สุดเลยครับ แซลมอนบางเฉียบแถมนึ่งมาแข็งเรียบเป็นแผ่นติดกับจานไปเลย ทานแล้วไม่รู้สึกถึงความเป็นแซลมอนเลยครับ (1/5)
โซบะพันหมู (25 บาท) – โซบะยังแข็งไปหน่อยครับ เหมือนทางร้านนึ่งมาไม่สุกดี (2/5)
ก๋วยเตี๋ยวว่องหมูแดง (49 บาท) - แป้งเหนียวนุ่ม หมูแดงอร่อย น้ำกำลังเค็มพอดีๆ (4/5)
ถุงทอง (25 บาท) – เสิร์ฟมาตอนร้อนๆ กรอบอร่อยครับ (4/5)
ปอเปี๊ยะเส้นหมี่ไส้ปลา (39 บาท) – อร่อยได้มาตรฐานครับ (3/5)
เกี๊ยวซ่าทอด (25 บาท) – กรอบอร่อย ไส้เยอะครับ (3/5)
หอยเชลล์ชุบแป้งทอด (25 บาท) – ทางร้านทอดมาได้ร้อนๆ เนื้อหอยเชลล์ก็กำลังแน่นๆอร่อยเลยครับ (4/5)
แฮกึ๊น (39 บาท) – กรอบอร่อย รู้สึกได้ถึงเนื้อกุ้งครับ (4/5)
บะหมี่โซโห (75 บาท) – บะหมี่ของทางร้านนุ่มอร่อยครับ หมูอบนิ่มมาก น้ำราดอร่อย (4/5)
หมั่นโถวสังขยา - ยังไม่โดนเท่าไรครับ หมั่นโถยังไม่ค่อยนิ่ม สังขยายังไม่ค่อยอร่อยครับ (2/5)

สั่งไปค่อนข้างเยอะเลยวันนี้ แถมใช้เว้าเช่อของวงในไปอีก 500 บาท จ่ายเพิ่มแค่ประมาณ 500 กว่าๆครับ มื้อนี้โดยรวมแล้วก็ถือว่ายังโอเคสำหรับติ่มซำร้านนี้ครับ